次韻仲平雪中之作
作者：周紫芝
朝代：宋

paragraphs: 少年何嘗屈此膝，自料一生能幾屐。
誰知臘月雪蔽空，三日衡門斷人迹。
心知無事止坐詩，天觧窮人無乃力。
故山欲放雪中梅，空恨此中無鐵石。
中郎官熱亦怕寒，著意說窮聊作劇。
北風吹酒天始愁，玉雪滿空心自懌。
想君鹽絮方入詩，憐我鬢鬚同一色。
山行安得趁驊騮，快踏瓊田四蹄疾。